Leon van Nierop se resensie: Ready Player One | Maroela Media
Ready Player One **** (8/10)
Met Taye Sheridan en Olivia Cooke
Hierdie resensie is vir enigiemand in wie se are viriele lewensenergie nog ernstig bruis en na 'n veilige uitlaatklep soek. Dit maak nie saak of jy 14, 40 of 74 is nie. As jy dol is oor opwinding en jy, as 'n wyse volwassene, nog steeds (skelm!) rekenaarspeletjies speel. Dis ook gerig op tieners wie se duime so oorontwikkel is van al die selfoondrukkery dat hulle wonder of dit nie binnekort gaan swel nie. Hierdie vrolike skynwerklikheid-kaperjolle is vir almal wat nog jonk van gees is en wat terugverlang na die dae van onbesonne jonk en onbesonne wees.
Net 'n waarskuwing: die beelde is so oorweldigend, en die rondomtalie-gewoer-woer met die kamera so duiselingwekkend, dat jy dalk seesiek kan word. Daarom het die rolprent 'n spesiale ouderdomsperk met die volgende waarskuwing: dit is nie geskik vir mense onder 13 nie (as gevolg van geweld) of vir enigiemand wat aan beweging- of flikkersensitiwiteit ly. Jy't seker nooit gedink dat jy teen sulke dramatiese probleme gewaarsku gaan word as jy wil gaan fliek nie!
Die storie is nogal ingewikkeld. 'n Jong man (Taye Sheridan) woon in 2044 in 'n toekoms-stad waar die werklikheid so saai en selfs gevaarlik is, dat hy graag in 'n skynwerklikheid ontsnap deur middel van 'n 3D-konkoksie wat hy oor sy kop dra. Só ontdek hy dat die skepper van die Oasis-wêreld, waarin hy hom daagliks bevind en waar hy fantastiese avonture beleef, gesterf het. Die genie het drie sleutels aan sy rekenaarfoendie-dissipels nagelaat. Die persoon wat al drie eerste ontdek wen miljarde dollar. Maar nog belangriker: hy of sy erf al die kennis wat die uitvinder uitgedink het.
Die rekenaar-effekte is groter en meer oorweldigend as enigiets wat jy al tevore gesien het, want Steven Spielberg oortref homself hier. Hy swiep jou in 'n orgie van klank en beelde op en verplaas jou na 'n wêreld wat dalk, oor tien jaar, werklikheid kan word.
Ready Player One is opwindend, psigedelies, oordadig en kleurvol. Dit smokkel met jou kop en sintuie, maar die storie is net so belangrik as die spesiale effekte en mallemeule-pretparkrit. Het jy genoeg moed om by te hou?
Aanbeveel vir enigiemand wat van wetenskapfiksie hou en nie maklik verswelg raak deur spesiale effekte nie.